b'\n_START_ARTICLE_\nAutoritatea Na\xc8\x9bional\xc4\x83 pentru Administrare \xc8\x99i Reglementare \xc3\xaen Comunica\xc8\x9bii\n_START_SECTION_\nMisiune \xc8\x99i strategie\n_START_PARAGRAPH_\nANCOM protejeaz\xc4\x83 interesele utilizatorilor de comunica\xc8\x9bii din Rom\xc3\xa2nia, prin promovarea concuren\xc8\x9bei pe pia\xc8\x9ba de comunica\xc8\x9bii, administrarea resurselor limitate, \xc3\xaencurajarea investi\xc8\x9biilor eficiente \xc3\xaen infrastructur\xc4\x83 \xc8\x99i a inova\xc8\x9biei. Prin activitatea sa, ANCOM urm\xc4\x83re\xc8\x99te ca to\xc8\x9bi locuitorii Rom\xc3\xa2niei s\xc4\x83 se bucure de servicii de comunica\xc8\x9bii de calitate, la pre\xc8\x9buri corecte, iar operatorii s\xc4\x83 se dezvolte prin inova\xc8\x9bie. _NEWLINE_Principiile care c\xc4\x83l\xc4\x83uzesc ANCOM \xc3\xaen activitatea de reglementare sunt: necesitatea, oportunitatea, propor\xc8\x9bionalitatea, obligativitatea, neutralitatea tehnologic\xc4\x83, transparen\xc8\x9ba, predictibilitatea, stabilitatea \xc8\x99i utilizarea eficient\xc4\x83 a resurselor.\n_START_SECTION_\nOrganizare\n_START_PARAGRAPH_\nANCOM este o autoritate public\xc4\x83 independent\xc4\x83 a statului rom\xc3\xa2n, aflat\xc4\x83 sub control parlamentar. Sediul ANCOM este la Bucure\xc8\x99ti, iar autoritatea este prezent\xc4\x83 \xc3\xaen teritoriu prin 46 de Oficii Jude\xc8\x9bene arondate celor patru Direc\xc8\x9bii Regionale, Bucure\xc8\x99ti, Cluj, Ia\xc8\x99i \xc8\x99i Timi\xc8\x99. _NEWLINE_Conducerea Autorit\xc4\x83\xc8\x9bii este asigurat\xc4\x83 de un Pre\xc8\x99edinte \xc8\x99i doi Vice-Pre\xc8\x99edin\xc8\x9bi, numi\xc8\x9bi de c\xc4\x83tre cele dou\xc4\x83 Camere ale Parlamentului, reunite \xc3\xaen \xc8\x99edin\xc8\x9b\xc4\x83 comun\xc4\x83, cu votul majorit\xc4\x83\xc8\x9bii deputa\xc8\x9bilor \xc8\x99i senatorilor prezen\xc8\x9bi, pentru un mandat de 5 ani. Reflectat\xc4\x83 \xc3\xaen structur\xc4\x83, activitatea este gestionat\xc4\x83 de 3 direc\xc8\x9bii executive: reglementare economic\xc4\x83 \xc8\x99i tehnic\xc4\x83, administrarea spectrului radio \xc8\x99i numerota\xc8\x9bie \xc8\x99i direc\xc8\x9bia executiv\xc4\x83 monitorizare \xc8\x99i control. _NEWLINE_Finan\xc8\x9barea cheltuielilor curente \xc8\x99i de capital ale ANCOM se asigur\xc4\x83 integral din venituri proprii, care provin din tariful de monitorizare, tariful de utilizare a spectrului radio \xc8\x99i tariful de utilizare a resurselor de numerota\xc8\x9bie.\n_START_SECTION_\nIstoric\n_START_PARAGRAPH_\nANCOM, institu\xc8\x9bia care reglementeaz\xc4\x83 ast\xc4\x83zi sectorul comunica\xc8\x9biilor din Rom\xc3\xa2nia, s-a format prin reunirea a dou\xc4\x83 institu\xc8\x9bii cu experien\xc8\x9b\xc4\x83 \xc8\x99i expertiz\xc4\x83 \xc3\xaen domeniul administr\xc4\x83rii \xc8\x99i reglement\xc4\x83rii acestui sector: Inspectoratul General pentru Comunica\xc8\x9bii \xc8\x99i Tehnologia Informa\xc8\x9biei (IGCTI) \xc8\x99i Autoritatea Na\xc8\x9bional\xc4\x83 de Reglementare \xc3\xaen Comunica\xc8\x9bii (ANRCTI). _NEWLINE_\xc3\x8enainte de 1990, Ministerul Transporturilor \xc8\x99i Telecomunica\xc8\x9biilor era cel care administra spectrul de frecven\xc8\x9be radio, prin intermediul Serviciului \xe2\x80\x9eFrecven\xc8\x9be\xe2\x80\x9d din cadrul Direc\xc8\x9biei generale de po\xc8\x99t\xc4\x83 \xc8\x99i telecomunica\xc8\x9bii._NEWLINE_Recunosc\xc3\xa2ndu-se importan\xc8\x9ba strategic\xc4\x83 a celor dou\xc4\x83 activit\xc4\x83\xc8\x9bi, transporturi \xc8\x99i telecomunica\xc8\x9bii, pentru dezvoltarea infrastructurii na\xc8\x9bionale, pe data de 2 ianuarie 1990 s-a f\xc4\x83cut un prim pas de reorganizare a sectorului de telecomunica\xc8\x9bii \xc3\xaen Rom\xc3\xa2nia, adopt\xc3\xa2ndu-se o solu\xc8\x9bie de urgen\xc8\x9b\xc4\x83 de separare institu\xc8\x9bional\xc4\x83 a activit\xc4\x83\xc8\x9bilor. Astfel, Ministerul Transporturilor \xc8\x99i Telecomunica\xc8\x9biilor s-a desfiin\xc8\x9bat prin divizarea acestuia \xc3\xaen dou\xc4\x83 entit\xc4\x83\xc8\x9bi, Ministerul Transporturilor \xc8\x99i Ministerul Po\xc8\x99telor \xc8\x99i Telecomunica\xc8\x9biilor. Acesta din urm\xc4\x83 a preluat de la vechiul minister toate structurile la nivel central, regional \xc8\x99i jude\xc8\x9bean din domeniul telecomunica\xc8\x9biilor, radiocomunica\xc8\x9biilor \xc8\x99i po\xc8\x99tei, at\xc3\xa2t pe cele cu atribu\xc8\x9bii executive \xc8\x99i de reglementare, c\xc3\xa2t \xc8\x99i pe cele cu caracter opera\xc8\x9bional._NEWLINE_Ministerul Po\xc8\x99telor \xc8\x99i Telecomunica\xc8\x9biilor s-a reorganizat la scurt timp, \xc3\xaen data de 30 iulie 1990, prin separarea responsabilit\xc4\x83\xc8\x9bilor executive de cele operative \xc8\x99i de exploatare. Astfel, la aceast\xc4\x83 dat\xc4\x83 s-au \xc3\xaenfiin\xc8\x9bat at\xc3\xa2t Ministerul Comunica\xc8\x9biilor , c\xc3\xa2t \xc8\x99i ROM-POST-TELECOM, prima \xe2\x80\x9eregie autonom\xc4\x83\xe2\x80\x9d din Rom\xc3\xa2nia, care a preluat activitatea opera\xc8\x9bional\xc4\x83 \xc3\xaen domeniul telecomunica\xc8\x9biilor, radiocomunica\xc8\x9biilor \xc8\x99i po\xc8\x99tei, \xc3\xaen timp ce ministerul a r\xc4\x83mas responsabil cu elaborarea \xc8\x99i aplicarea politicilor, strategiilor \xc8\x99i reglement\xc4\x83rilor \xc3\xaen domeniu._NEWLINE_Ministerul Comunica\xc8\x9biilor a \xc3\xaen\xc8\x9beles c\xc4\x83 noua regie autonom\xc4\x83 nu va putea func\xc8\x9biona mult\xc4\x83 vreme \xc3\xaen acea formul\xc4\x83, deoarece nu era cu mult diferit\xc4\x83 de sistemul centralizat din perioada comunist\xc4\x83. A\xc8\x99a c\xc4\x83, un an mai t\xc3\xa2rziu, la 1 iulie 1991, ROM-POST-TELECOM s-a reorganizat . \xc3\x8en urma acestei reorganiz\xc4\x83ri au luat na\xc8\x99tere patru regii autonome: Romtelecom, Po\xc8\x99ta Rom\xc3\xa2n\xc4\x83, Radiocomunica\xc8\x9bii, Inspectoratul General al Radiocomunica\xc8\x9biilor (IGR) \xc8\x99i societatea comercial\xc4\x83 pe ac\xc8\x9biuni Bancpost. IGR avea s\xc4\x83 devin\xc4\x83 ulterior IGCTI._NEWLINE_\xc3\x8en mai 1997, Inspectoratul General al Radiocomunica\xc8\x9biilor, cu atribu\xc8\x9bii \xc3\xaen gestionarea spectrului de frecven\xc8\x9be radioelectrice \xc8\x99i control tehnic \xc3\xaen domeniul radiocomunica\xc8\x9biilor, se transform\xc4\x83 \xc3\xaen regia autonom\xc4\x83 Inspectoratul General al Comunica\xc8\x9biilor (IGC) \xc8\x99i primea noi atribu\xc8\x9bii \xc3\xaen supravegherea  \xc8\x99i controlul telecomunica\xc8\x9biilor \xc8\x99i po\xc8\x99tei. \xc3\x8en martie 2002, IGC avea s\xc4\x83 treac\xc4\x83 printr-o nou\xc4\x83 transformare, devenind institu\xc8\x9bie public\xc4\x83 aflat\xc4\x83 \xc3\xaen subordinea Ministerului Comunica\xc8\x9biilor \xc8\x99i Tehnologiei Informa\xc8\x9biei. Tot atunci, la atribu\xc8\x9biile Inspectoratului s-a ad\xc4\x83ugat \xc8\x99i administrarea proiectelor de guvernare electronic\xc4\x83, astfel \xc3\xaenc\xc3\xa2t Inspectoratul General al Comunica\xc8\x9biilor a devenit Inspectoratul General pentru Comunica\xc8\x9bii \xc8\x99i Tehnologia Informa\xc8\x9biei \xe2\x80\x93 IGCTI._NEWLINE_\xc3\x8en noiembrie 2004, IGCTI a ie\xc8\x99it din subordinea Ministerului Comunica\xc8\x9biilor \xc8\x99i Tehnologiei Informa\xc8\x9biei, intr\xc3\xa2nd \xc3\xaen subordinea Guvernului Rom\xc3\xa2niei \xc8\x99i primind dreptul de a modifica legisla\xc8\x9bia secundar\xc4\x83 \xc3\xaen domeniu._NEWLINE_Autoritatea Na\xc8\x9bional\xc4\x83 de Reglementare \xc3\xaen Comunica\xc8\x9bii (ANRC) a fost \xc3\xaenfiin\xc8\x9bat\xc4\x83 \xc3\xaen anul 2002, \xc3\xaen contextul preg\xc4\x83tirii Rom\xc3\xa2niei pentru a adera la Uniunea European\xc4\x83, \xc3\xaen scopul de a asigura concuren\xc8\x9ba pe pia\xc8\x9ba de comunica\xc8\x9bii electronice \xc8\x99i servicii po\xc8\x99tale a c\xc4\x83rei liberalizare complet\xc4\x83 urma s\xc4\x83 se produc\xc4\x83 \xc3\xaen cur\xc3\xa2nd, la 1 ianuarie 2003. ANRC \xc8\x99i-a \xc3\xaenceput activitatea \xc3\xaen septembrie 2002, cu obiectivul de a promova concuren\xc8\x9ba \xc8\x99i de a proteja drepturile \xc8\x99i interesele utilizatorilor de servicii \xc8\x99i re\xc8\x9bele de comunica\xc8\x9bii electronice \xc8\x99i de servicii po\xc8\x99tale\xc8\x99i a asigur\xc4\x83rii accesului la serviciul universal pentru to\xc8\x9bi cet\xc4\x83\xc8\x9benii Rom\xc3\xa2niei._NEWLINE_\xc3\x8en decembrie 2006, ANRC s-a transformat \xc3\xaen Autoritatea Na\xc8\x9bional\xc4\x83 pentru Reglementare \xc3\xaen Comunica\xc8\x9bii \xc8\x99i Tehnologia Informa\xc8\x9biei (ANRCTI), care prelua astfel atribu\xc8\x9biile de reglementare \xc8\x99i supraveghere \xc3\xaen domeniul tehologiei informa\xc8\x9biei ,pentru o armonizare deplin\xc4\x83 a legisla\xc8\x9biei na\xc8\x9bionale cu cea comunitar\xc4\x83 \xc8\x99i pentru ca reglementarea domeniului tehnologiei informa\xc8\x9biei s\xc4\x83 se realizeze \xc3\xaen str\xc3\xa2ns\xc4\x83 leg\xc4\x83tur\xc4\x83 cu cea a comunica\xc8\x9biilor electronice \xc8\x99i a serviciilor po\xc8\x99tale, ca domenii convergente._NEWLINE_\xc3\x8en aprilie 2007, IGCTI \xc8\x99i ANRCTI au fuzionat sub numele celei din urm\xc4\x83, pentru ca sectorul comunica\xc8\x9biilor \xc8\x99i tehnologiei informa\xc8\x9biei s\xc4\x83 fie reglementate unitar, de un singur organismcare s\xc4\x83 reuneasc\xc4\x83 expertiza \xc8\x99i responsabilit\xc4\x83\xc8\x9bile legate de administrarea resurselor limitate de spectru \xc8\x99i numerota\xc8\x9bie cu cele legate de promovarea concuren\xc8\x9bei \xc8\x99i a drepturilor utilizatorilor._NEWLINE_\xc3\x8en septembrie 2008, autorit\xc4\x83\xc8\x9bii rezultate din fuziunea celor dou\xc4\x83 institu\xc8\x9bii i-au fost extinse competen\xc8\x9bele prin ad\xc4\x83ugarea func\xc8\x9biei de administrare la nivel na\xc8\x9bional a TLD (top level domain) .ro \xc8\x99i a SLD (second level domain) .eu pentru numele de domenii rezervate Rom\xc3\xa2niei. Sub denumirea Autoritatea Na\xc8\x9bional\xc4\x83 pentru Comunica\xc8\x9bii (ANC), institu\xc8\x9bie public\xc4\x83 cu personalitate juridic\xc4\x83 \xc3\xaen subordinea Guvernului, autoritatea de reglementare a devenit unicul administrator al politicilor din domeniul comunica\xc8\x9biilor electronice, po\xc8\x99tei \xc8\x99i tehnologiei informa\xc8\x9biei. \xc3\x8en data de 19 martie 2009, Autoritatea a trecut sub controlul Parlamentului Rom\xc3\xa2niei, prin reorganizarea sa sub denumirea Autoritatea Na\xc8\x9bional\xc4\x83 pentru Administrare \xc8\x99i Reglementare \xc3\xaen Comunica\xc8\x9bii (ANCOM), autoritate public\xc4\x83 autonom\xc4\x83.\n_START_SECTION_\nProtejarea utilizatorilor finali\n_START_PARAGRAPH_\nUnul dintre obiectivele principale ale ANCOM \xc3\xael constituie protejarea utilizatorilor de servicii de comunica\xc8\x9bii din Rom\xc3\xa2nia. Autoritatea face acest lucru, indirect, asigur\xc3\xa2nd buna func\xc8\x9bionare \xc8\x99i concuren\xc8\x9ba pe pia\xc8\x9ba de comunica\xc8\x9bii, dar \xc8\x99i direct, prin adoptarea unor decizii care contribuie la cre\xc8\x99terea transparen\xc8\x9bei furniz\xc4\x83rii serviciilor de comunica\xc8\x9bii \xc8\x99i asigurarea respect\xc4\x83rii acestora \xc8\x99i prin implementarea mecanismelor Serviciului Universal._NEWLINE_Informarea, educarea \xc8\x99i consilierea utilizatorilor finali este o preocupare constant\xc4\x83 a Autorit\xc4\x83\xc8\x9bii. Utilizatorii pot afla ce drepturi au \xc3\xaen raport cu furnizorii de servicii de comunica\xc8\x9bii din cadrul sec\xc8\x9biunii ce le este dedicat\xc4\x83 pe pagina de internet a ANCOM * , InfoCentru pentru Consumatori* . Persoanele interesate s\xc4\x83-\xc8\x99i porteze num\xc4\x83rul de telefon pot afla toate informa\xc8\x9biile necesare despre acest proces acces\xc3\xa2nd www.portabilitate.ro *. Tot aici po\xc8\x9bi verifica dac\xc4\x83 un num\xc4\x83r este portat \xc8\x99i care este re\xc8\x9beaua \xc3\xaen care se afl\xc4\x83 acesta.\n_START_SECTION_\nReglementare\n_START_PARAGRAPH_\nANCOM are \xc3\xaen atribu\xc8\x9biile sale coordonarea activit\xc4\x83\xc8\x9bilor de reglementare economic\xc4\x83 \xc8\x99i de reglementare tehnic\xc4\x83, precum \xc8\x99i corelarea acestor activit\xc4\x83\xc8\x9bi cu celelalte activit\xc4\x83\xc8\x9bi principale \xc8\x99i de suport.\n_START_SECTION_\nComunica\xc8\x9bii electronice\n_START_PARAGRAPH_\nCea mai important\xc4\x83 activitate a ANCOM, \xc3\xaen calitate de autoritate de reglementare \xc3\xaen sectorul comunica\xc8\x9biilor electronice, o reprezint\xc4\x83 promovarea concuren\xc8\x9bei pe pie\xc8\x9bele de comunica\xc8\x9bii electronice \xc8\x99i protejarea drepturilor \xc8\x99i intereselor utilizatorilor prin elaborarea legisla\xc8\x9biei secundare \xc3\xaen domeniu. Astfel, ANCOM elaboreaz\xc4\x83 \xc8\x99i actualizeaz\xc4\x83 regimul autoriza\xc8\x9biei generale, regim \xc3\xaen condi\xc8\x9biile c\xc4\x83ruia furnizorii de re\xc8\x9bele \xc8\x99i servicii de comunica\xc8\x9bii electronice dob\xc3\xa2ndesc dreptul de a intra \xc8\x99i activa pe pia\xc8\x9b\xc4\x83; desemneaz\xc4\x83 furnizorii de re\xc8\x9bele \xc8\x99i de servicii de comunica\xc8\x9bii electronice cu putere semnificativ\xc4\x83 pe pia\xc8\x9b\xc4\x83 \xc8\x99i impune acestora obliga\xc8\x9bii menite s\xc4\x83 se asigure c\xc4\x83 nu vor abuza de pozi\xc8\x9bia lor privilegiat\xc4\x83, pentru a preveni astfel afectarea concuren\xc8\x9bei prin abuzul de pozi\xc8\x9bie dominant\xc4\x83; adopt\xc4\x83 Planul na\xc8\x9bional de numerota\xc8\x9bie \xc8\x99i emite reglement\xc4\x83ri privind modul de utilizare a resurselor de numerota\xc8\x9bie; reglementeaz\xc4\x83 regimul interconect\xc4\x83rii \xc3\xaentre re\xc8\x9belele de comunica\xc8\x9bii electronice; asigur\xc4\x83 implementarea mecanismelor serviciului universal prin emiterea reglement\xc4\x83rilor \xc3\xaen domeniu.\n_START_SECTION_\nServicii po\xc8\x99tale\n_START_PARAGRAPH_\nANCOM are \xc3\xaen atribu\xc8\x9biille sale \xc8\x99i reglementarea activit\xc4\x83\xc8\x9bii de servicii po\xc8\x99tale, o pia\xc8\x9b\xc4\x83 reglementat\xc4\x83, \xc3\xaen principal, de Ordonan\xc8\x9ba Guvernului nr.31/2002 privind serviciile po\xc8\x99tale, aprobat\xc4\x83 cu modific\xc4\x83ri \xc8\x99i complet\xc4\x83ri, prin Legea nr.642/2002, cu modific\xc4\x83rile \xc8\x99i complet\xc4\x83rile ulterioare, \xc8\x99i prin Decizia pre\xc8\x99edintelui Autorit\xc4\x83\xc8\x9bii Na\xc8\x9bionale pentru Reglementare \xc3\xaen Comunica\xc8\x9bii \xc8\x99i Tehnologia Informa\xc8\x9biei nr.2.858/2007 privind regimul de autorizare general\xc4\x83 pentru furnizarea serviciilor po\xc8\x99tale, cu modific\xc4\x83rile \xc8\x99i complet\xc4\x83rile ulterioare. Dispozi\xc8\x9biile legale \xc3\xaen vigoare at\xc3\xa2t \xc3\xaen Rom\xc3\xa2nia c\xc3\xa2t \xc8\x99i la nivel european \xc3\xaempart serviciile po\xc8\x99tale \xc3\xaen doua categorii: servicii po\xc8\x99tale incluse \xc3\xaen sfera serviciului universal \xc8\x99i servicii po\xc8\x99tale neincluse \xc3\xaen sfera serviciului universal.\n_START_SECTION_\nManagementul resurselor limitate\n_START_PARAGRAPH_\nANCOM administreaz\xc4\x83 \xc8\x99i gestioneaz\xc4\x83 unele resurse limitate ale statului rom\xc3\xa2n prin planificarea, alocarea, urm\xc4\x83rirea \xc8\x99i evaluarea utiliz\xc4\x83rii acestora. Astfel, ANCOM \xc3\xaendepline\xc8\x99te urm\xc4\x83toarele func\xc8\x9bii: de administrare a spectrului radio prin planificarea, atribuirea, alocarea benzilor de frecven\xc8\x9be, asignarea \xc8\x99i monitorizarea frecven\xc8\x9belor radio din benzile de frecven\xc8\x9be cu utilizare neguvernamental\xc4\x83, precum \xc8\x99i coordonarea la nivel na\xc8\x9bional a gestion\xc4\x83rii frecven\xc8\x9belor radio \xc3\xaen conformitate cu Tabelul na\xc8\x9bional de atribuire a benzilor de frecven\xc8\x9b\xc4\x83 (TNABF), \xc8\x99i cu acordurile interna\xc8\x9bionale la care Rom\xc3\xa2nia este parte; de administrare \xc8\x99i alocare a resurselor de numerota\xc8\x9bie \xc8\x99i a resurselor tehnice asociate pentru re\xc8\x9bele \xc8\x99i servicii de comunica\xc8\x9bii electronice, inclusiv prin elaborarea Planului na\xc8\x9bional de numerota\xc8\x9bie \xc8\x99i a altor planuri \xc3\xaen acest sens; de administrare \xc8\x99i gestionare a altor resurse limitate \xc3\xaen domeniul comunica\xc8\x9biilor electronice.\n_START_SECTION_\nManagementul spectrului radio\n_START_PARAGRAPH_\nUnul din obiectivele principale ale ANCOM \xc3\xael constituie administrarea \xc3\xaentregului spectru radio, pe teritoriul Rom\xc3\xa2niei, precum \xc8\x99i \xc3\xaen spa\xc8\x9biul aerian \xc8\x99i \xc3\xaen apele teritoriale ale acesteia. \xc3\x8en realizarea acestui obiectiv, ANCOM aplic\xc4\x83 politica \xc8\x99i strategiile de administrare a spectrului radio pe termen lung elaborate de Ministerul Comunica\xc8\x9biilor \xc8\x99i Societ\xc4\x83\xc8\x9bii Informa\xc8\x9bionale (MCSI). _NEWLINE_\xc3\x8en anul 2012, ANCOM a organizat cea mai mare licita\xc8\x9bie de spectru radio din istoria Rom\xc3\xa2niei. \xc3\x8en urma licita\xc8\x9biei, 5 operatori \xc8\x99i-au adjudecat 485 de MHz \xc3\xaen benzile de 800 MHz, 900 MHz, 1800 MHz \xc8\x99i 2600 MHz, frecven\xc8\x9be radio destinate comunica\xc8\x9biilor mobile de voce \xc8\x99i Internet de band\xc4\x83 larg\xc4\x83. Cei 485 de MHz v\xc3\xa2ndu\xc8\x9bi au adus statului rom\xc3\xa2n suma de 682.136.036 de euro, bani ce reprezint\xc4\x83 taxele de licen\xc8\x9b\xc4\x83 pentru cei cinci operatori pentru o perioada de 15 ani.\n_START_SECTION_\nNumerota\xc8\x9bie\n_START_PARAGRAPH_\nANCOM administreaz\xc4\x83 \xc8\x99i aloc\xc4\x83 resursele de numerota\xc8\x9bie \xc8\x99i resursele tehnice asociate pentru re\xc8\x9bele \xc8\x99i servicii de comunica\xc8\x9bii electronice \xc8\x99i elaboreaz\xc4\x83 Planul na\xc8\x9bional de numerota\xc8\x9bie.\n_START_SECTION_\nResurse tehnice\n_START_PARAGRAPH_\nANCOM pune la dispozi\xc8\x9bie resurse tehnice adecvate pentru to\xc8\x9bi furnizorii de re\xc8\x9bele publice de comunica\xc8\x9bii electronice sau furnizorii de servicii de comunica\xc8\x9bii electronice destinate publicului; asigur\xc4\x83 accesul nediscriminatoriu la resursele tehnice al tuturor furnizorilor de re\xc8\x9bele publice de comunica\xc8\x9bii electronice sau furnizorilor de servicii de comunica\xc8\x9bii electronice destinate publicului \xc8\x99i utilizeaz\xc4\x83 ra\xc8\x9bional \xc8\x99i eficient resursele tehnice. Principalele categorii de resurse tehnice sunt: Coduri ale punctelor de semnalizare na\xc8\x9bionale (NSPC); Coduri ale punctelor de semnalizare interna\xc8\x9bionale (ISPC); Coduri de re\xc8\x9bele mobile (MNC); Indicative de identificare a re\xc8\x9belei (IIR); Numere de rutare (RN).\n_START_SECTION_\nControl\n_START_PARAGRAPH_\nActivitatea de monitorizare si control desf\xc4\x83\xc8\x99urat\xc4\x83 de ANCOM are ca scop principal asigurarea aplic\xc4\x83rii \xc8\x99i respect\xc4\x83rii \xc3\xaen practic\xc4\x83 a prevederilor legisla\xc8\x9biei \xc8\x99i reglement\xc4\x83rilor impuse de Autoritate pentru promovarea concuren\xc8\x9bei pe pie\xc8\x9bele de comunica\xc8\x9bii electronice \xc8\x99i de servicii po\xc8\x99tale, precum \xc8\x99i pentru protejarea drepturilor \xc8\x99i intereselor utilizatorilor. O component\xc4\x83 important\xc4\x83 a activit\xc4\x83\xc8\x9bii de control este monitorizarea spectrului de frecven\xc8\x9be radio cu utilizare neguvernamental\xc4\x83, care urm\xc4\x83re\xc8\x99te at\xc3\xa2t sus\xc8\x9binerea procesului de gestionare eficient\xc4\x83 a spectrului, c\xc3\xa2t \xc8\x99i respectarea obliga\xc8\x9biilor cuprinse \xc3\xaen licen\xc8\x9bele de utilizare a frecven\xc8\x9belor radio \xc8\x99i \xc3\xaen autoriza\xc8\x9biile de asignare a frecven\xc8\x9belor sau \xc3\xaen reglement\xc4\x83rile din domeniul comunica\xc8\x9biilor electronice care utilizeaz\xc4\x83 spectrul radio. Aceste activit\xc4\x83\xc8\x9bi se desf\xc4\x83\xc8\x99oar\xc4\x83 \xc3\xaen condi\xc8\x9bii de transparen\xc8\x9b\xc4\x83, impar\xc8\x9bialitate \xc8\x99i obiectivitate \xc8\x99i vizeaz\xc4\x83 persoanele fizice \xc8\x99i juridice care intr\xc4\x83 sub inciden\xc8\x9ba dispozi\xc8\x9biilor legisla\xc8\x9biei din domeniul comunica\xc8\x9biilor electronice \xc8\x99i al serviciilor po\xc8\x99tale.\n_START_SECTION_\nConsultare\n_START_PARAGRAPH_\nANCOM consult\xc4\x83 public orice proiect de decizie care urmeaz\xc4\x83 s\xc4\x83 aib\xc4\x83 un impact semnificativ asupra pie\xc8\x9bei de comunica\xc8\x9bii electronice. Institu\xc8\x9bia \xc3\xae\xc8\x99i face cunoscute ac\xc8\x9biunile viitoare prin intermediul Planului de ac\xc8\x9biuni care este consultat cu industria \xc3\xaen fiecare an. \xc3\x8en urma consult\xc4\x83rilor, ANCOM public\xc4\x83, p\xc3\xa2n\xc4\x83 la sf\xc3\xa2r\xc8\x99itul lunii ianuarie a fiec\xc4\x83rui an, planul de ac\xc8\x9biuni pentru anul respectiv, plan care va con\xc8\x9bine, dac\xc4\x83 este posibil, \xc8\x99i titlurile proiectelor de decizie care urmeaz\xc4\x83 a fi propuse spre consultare pe tot parcursul anului respectiv. Obiectivele prev\xc4\x83zute \xc3\xaen planul de ac\xc8\x9biuni vor \xc8\x9bine seama de strategia \xc8\x99i politica \xc3\xaen domeniu, precum \xc8\x99i de recomand\xc4\x83rile provenite din partea industriei. Pe c\xc3\xa2t posibil, planul va avea un caracter flexibil \xc8\x99i va fi actualizat \xc3\xaen func\xc8\x9bie de evolu\xc8\x9biile de pe pia\xc8\x9b\xc4\x83. Autoritatea Na\xc8\x9bional\xc4\x83  pentru  Administrare \xc8\x99i Reglementare \xc3\xaen  Comunica\xc8\x9bii respect\xc4\x83 principiul consult\xc4\x83rii publice \xc3\xaen procesul de elaborare a reglement\xc4\x83rilor, toate deciziile pre\xc8\x99edintelui ANCOM cu impact semnificativ asupra pie\xc8\x9bei fiind publicate spre consultare pe pagina de Internet a institu\xc8\x9biei, \xc3\xaen conformitate cu prevederile din Ordonan\xc8\x9ba de Urgen\xc8\x9b\xc4\x83 a Guvernului nr.111/2011.'